CELEX: C2005/205/55
Language: sk
Date: 2005-08-20 00:00:00
Title: Vec T-231/05: Žaloba podaná 15. júna 2005: Spoločnosť Corsica Ferries France proti Komisii Európskych spoločenstiev

20.8.2005   
            
            
               SK
            
            
               Úradný vestník Európskej únie
            
            
               C 205/30
            
         Žaloba podaná 15. júna 2005: Spoločnosť Corsica Ferries France proti Komisii Európskych spoločenstiev
   (Vec T-231/05)
   (2005/C 205/55)
   Jazyk konania: francúzština
   Spoločnosť Corsica Ferries France, so sídlom v Bastii (Francúzsko), v zastúpení: Stéphane Rodrigues a Alice Jaume, advokáti, podala 15. júna 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobkyňa navrhuje, aby Súd prvého stupňa:
   
               1.
            
            
               zrušil rozhodnutie Komisie zo 16. marca 2005 týkajúce sa druhej časti pomoci na reštrukturalizáciu vyplatenej Francúzskom Société Nationale Maritime Corse-Méditerranée (SNCM),
            
         
               2.
            
            
               zaviazal žalovanú na náhradu trov konania.
            
         Žalobné dôvody a hlavné tvrdenia
   Podaná žaloba smeruje proti rozhodnutiu Komisie C(2004)4751 v konečnom znení zo 16. marca 2005, ktorým sa vyplatenie druhej časti pomoci na reštrukturalizáciu poskytnutej Francúzskom v prospech Société Nationale Maritime Corse-Méditerranée (SNCM) vyhlasuje za určitých podmienok za zlučiteľné so spoločným trhom [pomoc č. C 58/2002, predtým N 118(2002)]. Toto rozhodnutie nasleduje bezprostredne po rozhodnutí z 9. júla 2003, ktorým bola za stanovených podmienok schválená prvá časť dotknutej pomoci na reštrukturalizáciu.
   Na podporu svojich nárokov sa žalujúca spoločnosť odvoláva na porušenie článku 87 Zmluvy ES a predpisov prijatých na jej vykonanie, ktoré sú relevantné pre prejednávanú vec, a to jednak podmienok uložených vyššie uvedeným rozhodnutím z 9. júla 2003, jednak podmienok vyplývajúcich z usmernení Spoločenstva prijatých Komisiou v roku 1997 o štátnej pomoci v námornej doprave (1), a usmernení Komisie z roku 1999, týkajúcich sa štátnej pomoci na záchranu a reštrukturalizáciu firiem v ťažkostiach (2), v znení platnom v čase začatia konania o preskúmaní spornej pomoci.
   Žalobkyňa v tomto ohľade spresňuje, že v rozpore s rozhodnutím z 9. júla 1993 neboli prevedené podiely SNCM v Compagnie Corse Méditeranée. SNCM navyše pokračovala v uplatňovaní tarifnej politiky, ktorej cieľom bolo ponúkať nižšie ceny ako jej konkurenti.
   Navyše, s ohľadom na vyššie uvedené usmernenia Spoločenstva nebol plán reštrukturalizácie predložený Francúzskou republikou úplne uskutočnený. Čiastka pomoci okrem toho nebola obmedzená na nevyhnutné minimum.
   
      (1)  Ú. v. ES C 205, 5.7.1997, s. 5.
   
      (2)  Ú. v. ES C 288, 9.10.1999, s. 2.